Papersnake/gushiwen huggingface dataset:
京师就义啮指报母诗
梁惠生（明代）

文星耿耿恶星缠，虚度韶光十八年。只望曾参养曾皙，岂知颜八哭颜渊。

白头老母身犹在，红粉佳人分未完。待得血书归报日，一声儿子二声天。
双鹄飞行
周紫芝（宋代）

忆昔江乡遭乱离，两翁避地双鹄飞。一鹄南翔一鹄北，北鹄堕地南鹄栖。

天长地远去不返，巢倾卵覆令人悲。去年贼兵初聚党，今岁王师方解围。

舂陵万户才有几，骆谷一家空独归。归寻故里不知处，白骨支撑满涂路。

城西有屋无人居，城东有地无屋庐。仿佛相从旧游处，泪栖双睫还欷歔。
东津招二族兄同游高峰
金履祥（宋代）

客中连日雨和风，晴色今朝杳霭中。
遥想雁行公事毕，肯来同上北高峰。
彭门书事寄少游 其三
释道潜（宋代）

百尺黄楼拂杳冥，楼前风物极峥嵘。东州词客浑争咏，独怪相如赋未成。
喜子胜仲登第
葛书思（宋代）

广场笔阵数千人，喜汝穿杨箭镞亲。庆绪绵长时幸会，文科兴复事还新。

昔年继榜熙宁岁，今偶同科绍圣春。从此莫教书种断，孙曾应复值昌辰。
精卫
胡仲弓（宋代）

子房铸铁报韩仇，智者反豪合资误。
倾秦岂在博浪沙，继世自闻嬴业仆。
吁嗟精卫亦偿冤，一旦奋飞身不顾。
衔石填海抑何愚，岂在朝朝与暮暮。
精卫精卫汝不知，沧海终有陵谷时。
送人之官池州
楼钥（宋代）

春空吹雨作余寒，去去扁舟不可扳。
伊昔曾游三大水，到今独记九华山。
想君脉脉征途远，属我悠悠梦境閒。
回首江山固无恙，怀人倚待好诗还。
杨给事师皋哭亡爱姬英英窃闻诗人多赋因而继和
姚合（唐代）

真珠为土玉为尘，未识遥闻鼻亦辛。天上还应收至宝，

世间难得是佳人。朱丝自断虚银烛，红粉潜销冷绣裀.

见说忘情唯有酒，夕阳对酒更伤神。
捕虎行
汪襄（宋代）

西山春暮繁草木，红白花开映岩谷。
朝来猛虎忽留踪，猎人挟刃争驱逐。
坡平草软筋力健，目光两镜照林麓。
吻牙狐兔何足噬，要向川原饱人肉。
猎夫鼓勇欲生擒，失利宁虞伤手足。
我令壮士八九辈，袒裼而往敢退缩。
持戈踊跃皆直前，不顾爪牙加觝触。
於菟怒斗力已困，白刃纷然刺其腹。
不施陷阱设罗网，须臾俄闻就缚束。
未逾半昼捷书来，抚掌惊嗟大神速。
百夫肩舁向城市，塞巷填街争纵目。
皆云古昔未曾有，不比春山得麋鹿。
斑皮爱护输郡府，肝胆珍奇竞收蓄。
吾闻兽之猛者莫如虎，摇尾磨牙肆其毒。
一旦力尽势已穷，血膋反以饷僮仆。
乃知刚狠不足恃，仁若驺虞才可录。
虎兮虎兮，曷为出哉，
深出穷谷可以隐而不隐，岂以夫皮为之灾。
官有壮士长戟可以捕取尔，尔其亟去无复来。
大江虽深亦可渡，纵横勿碍行人路。
次韵金壁夫见寄
徐瑞（宋代）

万缘勘破等飞烟，习气消除得圣颠。扑满无情又佚老，鸱夷有味可留年。

美人渺渺空勤梦，吾道悠悠莫问天。上界从来足官府，山林自好更求仙。
太皇太后合春帖子六首
苏颂（宋代）

圣诏颁宽大，天恩遍迩遐。
雷风孚号令，草木动萌芽。
月夜溪庄访旧
柴望（宋代）

山山明月路，何处认梅花。
石色冷如水，溪流白似沙。
清吟幽客梦，华发故人家。
相见即归去，已应河汉斜。
次韵蔡瞻明惜花五绝句 其二
洪适（宋代）

无情谁似东风薄，相见那思雪夜初。欲把红颜借桃杏，便教枝上白纷如。
哀江南
孔尚任（清代）

〔哀江南〕〔北新水令〕山松野草带花挑，猛抬头秣陵重到。残军留废垒，瘦马卧空壕；村郭萧条，城对着夕阳道。

〔驻马听〕野火频烧，护墓长楸多半焦。山羊群跑，守陵阿监几时逃。鸽翎蝠粪满堂抛，枯枝败叶当阶罩；谁祭扫，牧儿打碎龙碑帽。

〔沈醉东风〕横白玉八根柱倒，堕红泥半堵墙高。碎琉璃瓦片多，烂翡翠窗棂少。舞丹墀燕雀常朝，直入宫门一路蒿，住几个乞儿饿殍。

〔折桂令〕问秦淮旧日窗寮，破纸迎风，坏槛当潮，目断魂消。当年粉黛，何处笙箫？ 罢灯船端阳不闹，收酒旗重九无聊。白鸟飘飘，绿水滔滔，嫩黄花有些蝶飞，新红叶无个人瞧。

〔沽美酒〕你记得跨青溪半里桥，旧红板没一条。秋水长天人过少，冷清清的落照，剩一树柳弯腰。

〔太平令〕行到那旧院门，何用轻敲，也不怕小犬哰哰。无非是枯井颓巢，不过些砖苔砌草。手种的花条柳梢，尽意儿采樵；这黑灰是谁家厨灶？

〔离亭宴带歇指煞〕俺曾见金陵玉殿莺啼晓，秦淮水榭花开早，谁知道容易冰消！眼看他起朱楼，眼看他宴宾客，眼看他楼塌了！这青苔碧瓦堆，俺曾睡风流觉，将五十年兴亡看饱。那乌衣巷不姓王，莫愁湖鬼夜哭，凤凰台栖枭鸟。残山梦最真，旧境丢难掉，不信这舆图换稿！诌一套《哀江南》，放悲声唱到老。
故相国沂公建设学官实宠兹土近闻生徒寖盛姑
宋庠（宋代）

旧学开宏构，斯文耸奥区。
由来汉丞相，善教鲁诸儒。
自昔升堂汉，于今避席趋。
照函经满帙，绘壁礼成图。
集讲占庭鱣，怀贤咏谷驹。
道存终拾芥，声濫或逃竽。
一篑宜无止，连城莫自沽。
育材真孟乐，希圣乃颜徒。
寸晷堪轻璧，繁英慎夺朱。
雾蒸还作市，风至即名雩。
晓圃林如泮，春郊水是洙。
从兹弦诵地，不复叹榛芜。
调笑令
黄德贞（清代）

缱绻。双星灿。浪说乌填营室畔。人间天上情应判。

只觉徒增诋讪。洁清织女停梭怨。词客从今须辨。
感怀二首
杨公远（宋代）

桂薪玉米转煎熬，口体区区不胜劳。
今日难谋明日计，老年徒胜少年豪。
皮肤剥落诗方熟，鬓发沧浪画愈高。
自雇一寒成感慨，有谁能肯解绨袍。
次韵魏
米芾（宋代）

山椒卜筑瞰江波，千里常怀楚制荷。旧怜俊气閒羁马，老厌奴书不玩鹅。

真逸岂因明主弃，圣时长和野民歌。一自扣舷惊夏统，洛川云物至今多。
侍宴赋得起坐弹鸣琴诗
江总（南北朝）

丝传园客意。
曲奏楚妃情。
罕有知音者。
空劳流水声。
逍遥咏
宋太宗（宋代）

一受诸同气，熙和理道平。
乘云无滞碍，大树种而生。
尘垢勿教染，江河顺不争。
机智潜弃用，方显贵佳名。
袷享八首
真宗（宋代）

上天眷命，佑我丕基。
翼翼皇祖，不耀其辉。
积厚流长，福禄攸宜。
祀事孔时，曾孙笃之。
鹤庙
周文璞（宋代）

樱桃花覆地，古庙自青春。
帐里还丹使，山中采药人。
风林嗥黑虎，云路列斑麟。
欲见神君面，连朝礼北辰。
江南道中
孔昭虔（清代）

雁声吹过古徐州，又向江湖叹敝裘。两岸菰蒲萧寺晚，一鞭风雨乱山秋。

天涯作客悲王粲，逆旅何人识马周。惆怅年华同逝水，夕阳无语自西流。
游石笋
张侃（宋代）

偶成石笋游，山色浸云表。两轮天地阔，一览江湖小。

渴饮金沙泉，饥餐翠松苗。邺公何许人，遥想好风标。
虾蟆碚
李石（宋代）

水晶宫中玉虾蟆，多年栖息嫦娥家。
忍饥不及一夜啗明月，天帝怒尔谪下三峡脚手犹爬沙。
婪酣大肚饱清气，但见琼流珠液百尺垂唅呀。
峡人只作泉水看，不知元和漱咽犹是月之华。
从来至味不可说，陆羽只作第四夸。
可怜提瓶肥羜子，强饮百斛莫救肝胆邪。
我闻老蟾之酥乃仙药，能使风草化作黄金芽。
何如闭口自润泽，换尔丑质生角牙。
会当骑尔却上月宫去，下看桑海渺渺凌苍霞。
再用前韵为感春喜会二首酬德夫 其一
韦骧（宋代）

五侯门馆映交衢，点检春光肯暂辜。教舞庭除红锦藉，看花窗牗碧纱糊。

侈心忘理虽儿女，乐事乘时亦丈夫。而我拘挛过佳节，岂无船在贺家湖。
秋晚村舍杂咏二首 其一
陆游（宋代）

村巷翳桑麻，萧然野老家。园丁种冬菜，邻女卖秋茶。

啄木矜奇服，牵牛蔓碧花。一樽虽草草，笑语且喧哗。
永兴道中有感
彭汝砺（宋代）

古人何计亦何思，世俗纷纷错自疑。天地百年俱梦幻，可能于尔较毫丝。
久雨喜晴十韵
陆游（宋代）

一雨二十日，颓墙屋茆烂。
扶杖出门行，四顾水弥漫。
村迥鸠争巢，林昏鸡失旦。
荒庭蛙黾豪，空庑萤火乱。
蠹鱼败书编，萍草黏户半。
清风忽东来，一剪雨脚断。
天青日杲杲，河白星灿灿。
车辙寻旧途，船步出新岸。
稍喜泥潦乾，破灶得炊爨。
贱贫固多忧，长歌寄吾叹。
九奋 其二 怨春风
薛季宣（宋代）

怨春风之不仁兮，既发我群芳与众葩。羌无远而不届兮，烂锦绮之纷华。

柳青青兮花漫漫，黄鹂掷兮声度转。香袭衣兮馡馡满路，又吹残兮何故。

匪黔嬴之媢嫉兮，是残丑类。摧伤物之通美兮，且以成其独异。

彼丹葩兮适荣树端，今飘零兮匝地漫漫。昔芬馨兮袭人旖旎，今质存兮已魄然而少气。

野之草兮，昔芽萌其嫩绿。今生砌兮，亦盘盘而错错。

余启卜于灵氛兮，问其何故。灵氛视余以其繇兮，曰皇之常度。

在天地万物其尽然兮，夫子何疑。畅其理而诚告兮，子其知之。

曰人生百年犹树花兮，三春发荣粲其葩兮。光彩馨香能几何兮，壹昔飘风竟辞柯兮。

彼随飙兮展转，或归根兮或远。或一坠于庭闱兮，或遂沈于坑圊。

风何知而花何有兮，子之心焉眷眷。嗟世态之汩于是非兮，孰通其说。

西施见斥兮嫫母为说，毁弃尺璧兮鼠璞见珍，明月沈埋兮鱼目为蠙。

美自美而恶自恶兮，赝与真其谁分。春与秋其代谢兮，子何与而伤春。

馀不得此之高意兮，怀达人之至言。斯从事于来今兮岂然。
代农叟吟
施肩吾（唐代）

且将一笑悦丰年，渐老那能日日眠。

引客特来山地上，坐看秋水落红莲。
与正辅游香积寺
苏轼（宋代）

越山少松竹，常苦野火厄。
此峰独苍然，感荷佛祖力。
茯苓无人采，千岁化琥珀。
幽光发中夜，见者惟木客。
我岂无长镵，真赝苦难识。
灵苗与毒草，疑似在毫发。
把玩竟不食，弃置长太息。
山僧类有道，辛苦常谷汲。
我惭作机舂，凿破混沌穴。
幽寻恐不继，书板记岁月。
圆机用墨淡甚辄以上色三丸为好
晁说之（宋代）

淡墨书名二十年，从军未许勒燕然。
只疑淡墨为君累，故遣陈玄去草玄。
送吴梦誾归闽
孟贯（唐代）

瓯闽在天末，此去整行衣。久客逢春尽，思家冒暑归。

海云添晚景，山瘴灭晴晖。相忆吟偏苦，不堪书信稀。
葵堤散步
魏初（元代）

堤上葵花烂锦光，晚风吹袖独彷徨。不应畎亩栖迟处，忘却倾心向太阳。
试院唱酬十一首 观试进士呈试官
苏辙（宋代）

松庭散朝日，棘户启秋风。
鹄鹭纷来下，旌旗俨未攻。
驰词看倚马，余力送征鸿。
逸足谁先到，孤标想暗空。
晶荧双镜并，高下片言公。
老病方耽睡，飞沉一梦中。
次韵才叔赋菊屏
许及之（宋代）

宾主铛坐成三丁，以菊分题君得屏。两屏夹立君中坐，君其吉兆当屏星。

化工开花等儿戏，园子结花象物形。宗英乘船正荡漾，而我对塔方岧亭。

人幸似花同臭味，花亦与人共芳馨。菊潭之水明且清，楚畹之英驻而龄。

细思杜老看谁健，争似刘伶终不醒。男儿闻健且饮酒，良辰莫作痴冻蝇。
为刘改之作五首 其三
徐似道（宋代）

一生能著几两屐，万户何如千首诗。竹隐在傍须径造，醉乡有路莫他之。
叔文九日
陈普（宋代）

江左夷吾本胜流，晚因造膝却生愁。
紫囊肯上斯人腕，敢怨离骚佩不收。
仙岩寺
张继先（宋代）

依然仙迹倚岩开，真馆何年竟草莱。
今日梵宫方得到，旧时玄鹤也飞来。
一条涧水琉璃合，万叠云山紫翠堆。
禅客夜深能共坐，满窗明月正徘徊。
荻港
周弼（宋代）

波眼沄沄浪复轻，稍苏羁束过清明。
倩人觅路先寻酒，久客怀乡始见饧。
松下紫芽肥野菜，竹间青叶带山樱。
自从一别齐安后，直到今朝始听莺。
北湖暮春十首 其八
周紫芝（宋代）

西施乳白鱼供箸，樊素唇红果荐新。不恨江干春晼晚，旅庖犹是慰愁人。
元日喜郑山人携子见访
顾协（明代）

宦游二十载，喜君清更贫。
初携异乡子，归拜故园亲。
野艇空江晚，梅花小店春。
相逢饮椒酒，况值岁华新。
夜起
高銮（清代）

客榻生寒梦屡惊，披衣起坐度残更。朦朦星月僧窗下，听尽天街走马声。
胡忠安濙 其一
严遂成（清代）

圆光五色太和山，金殿双双白雉斑。寿恺閒堂娱老地，为脩贺表不曾閒。
送李司成之留雍十二韵
尹台（明代）

帝宅金陵峙，儒垣璧水开。川遗秦凿迹，山隐晋临台。

槎汉通南斗，文星出上台。阳城真士范，李白信仙才。

日月鳌宫丽，风云虎观回。誉髦归德造，狂简藉成裁。

六义经帏展，三长史局推。论恩终楮薛，侍从陋邹枚。

赤绂皋比拥，丹心衮职陪。金镛登笋簴，玉驭待龙媒。

时序玄驹变，江湖白雁来。愁心牵饯引，惆怅对深杯。
前之十首次诗
释行海（宋代）

十五游方今五十，骎骎白尽少年头。
看来造物真儿戏，忆著平生冷汗流。
宇宙何须三兔窟，山川总是一菟裘。
眼前不见江湖处，终是相忘欠白鸥。
游夷门资福佛祠园
贺铸（宋代）

百根高树挂凌霄，鶗鴂飞来深处巢。
心喜它年有归著，白衣居士此诛茅。
九仙山中瀑
释文珦（宋代）

一水从天下，源深不可知。
千寻垂缟练，余沫散珠玑。
响激雷霆合，风生草木欹。
老僧来灌顶，溅湿薜萝衣。
热河三十六景诗 其三十六 水流云在
玄烨（清代）

雨后云峰澄，水流远自凝。岸花催短鬓，高年寸寸增。
杏园即事
王安石（宋代）

蟠桃移种杏园初，红抹燕脂嫩脸苏。
闻道飘零落人世，清香得似旧时无。
临江仙
张孝祥（宋代）

试问宜楼楼下竹，年来应长新篁。使君五岭又三湘。旧游知好在，熟处更难忘。

尚念论心舒歗否，只今湖海相望。遥怜阴过酒尊凉。举觞须酹我，门外是清江。
偈颂一百二十三首
释普度（宋代）

烹佛炼祖，锻圣鎔凡。
杀活在手，宝剑光寒。
意在星兮不在盘。
句
江砢（宋代）

西风野如赭，见者辄吐吞。
送赵成都五首
赵蕃（宋代）

雪岭瞻新镇，冰溪想旧州。
向来欣御李，今日怅依刘。
有志思乘兴，无才称拔尤。
深知取义负，不假采薪槱。
刘寺簿所居五咏 其三 静春堂
程洵（宋代）

氛埃痛扫溉，邻里谢将迎。默坐无馀念，欣欣物自荣。
采桑子 其一 春日寄怀纫兰妹
李佩金（清代）

年年望断春江碧，怕倚层楼。不忍凝眸。山外云山愁更愁。

凄凉忍梦惟灯见，数尽莲筹。闲却香篝。人在春风冷似秋。
鹧鸪天·谁向瑶台品凤箫
陈允平（宋代）

谁向瑶台品凤箫。碧虚浮动桂花秋。

风从帘幕吹香远，人在阑干等月高。

金粟地，蕊珠楼。佩云襟雾玉逍遥。

仙娥已有玄霜约，便好骑鲸上九霄。
次韵伯父元夕有感
慕容彦逢（宋代）

往岁元宵寓帝京，天光黯淡雪奔腾。扬镳公子罗千骑，随计书生对一灯。

旧事悠悠频入梦，新愁郁郁更填膺。低头懒看南轩月，拨尽炉灰对好朋。
忆王孙·梦中作
王安石（宋代）

隔岸桃花红未半。枝头已有蜂儿乱。惆怅武陵人不管。清梦断。亭亭伫立春宵短。
挽苍崖
陈普（宋代）

自君綦迹绝兹邦，共讶君为采药庞。
疾景更先伯淳一，佳儿独欠郭公双。
一经有托死何恨，兼善未酬心肯降。
泪满平生师友事，山中几度酒盈缸。
谢检阅牟存叟袖启相访
程公许（宋代）

井络西瞻劫火残，天涯执手语含酸。
乡人为把子虚诵，国典能推良吏难。
老我棲迟同燕雀，送君翔翥上鸳鸾。
长风借与还乡便，犹喜白鸥盟未寒。
寄讯故抚军常履坦时方迟秋于西曹
全祖望（清代）

当君开府日，我最罕经过。为避猪肝累，兼之箕口多。

高牙今已矣，旧雨近如何。剩有山中客，神伤春梦婆。

浙水膏腴地，频惊贯索临。方知难寡遇，恨不早投簪。

被谪应蒙垢，操戈亦负心。请看扫门者，告密去如林。

圣主恩如海，容当宥累臣。他年终结草，此日望生春。

幸或充城旦，宁辞赎鬼薪。金鸡如有唱，白发拜深仁。
自江南将归先寄和甫 其二
刘攽（宋代）

狂直非侪俗，文章念及门。无成似冯衍，失路比虞翻。

抱瓮机先息，书空事不言。江南香草地，一一赋荃荪。
题斋壁
陆游（宋代）

舴艋为家一老翁，阳狂羞与俗人同。
梦回菱曲渔歌里，身寄苹洲蓼浦中。
断简尘埃存治道，高丘草棘闭英雄。
旗亭村酒何劳醉，聊豁平生芥蔕胸。
漫兴十首 其六
唐寅（明代）

平康巷陌倦游人，狼籍桃花病酒身。短梦风烟千里笛，多情弦酒一床尘。

黄金谁买《长门赋》，黛笔空描满额颦。惟有所欢知此意，共烧高烛赏余春。
渔者
徐照（宋代）

瑟瑟风吹鬓发飞，自将莎草补蓑衣。小船撑入芦花去，家在溪边多不归。
酬王定国
刘攽（宋代）

卧读群言起欲行，壮夫为不负平生。上书略数三千牍，掉鞅何烦七十城。

筑室曾同老农计，寄诗犹见故人情。病躯懒厌金门步，长愧彤廷午漏声。
酬汪如石见赠之作仍步其韵
凌义渠（明代）

多君相问及征轺，叶叶长帆去尚遥。泽阻三秋频北望，风生六尚自南飘。

总饶贾傅谁前席，且倚湘灵学和箫。君父等恩堪共省，其咨满目叹谁尧。
七月廿有三日雨中同边李坐李道士西轩
储巏（明代）

炎歊困朱墨，久阻尘外游。及兹风雨辰，相与跻昆丘。

飞觞狎羽风，搦翰逢诗流。翛然供宴坐，花竹媚凉秋。

空庭水盈尺，泱漭天光浮。搴帘迟夕霁，欲去仍为留。

坐悲芳草歇，况复鸣蝉稠。岂无终夕欢，感事令人愁。

层云蔽苍彗，谁能诘其由。梯空谅有术，愿就王乔谋。
送何祕丞
李覯（宋代）

吴人作蜀官，万里泝惊湍。
地俗虽云异，民情想一般。
智明终戒察，政惠不须宽。
前史多循吏，乘闲更熟看。
观祝少林所藏画三首
赵蕃（宋代）

吾祖曾为沙苑牧，有孙穷相合骑驴。
朝来忽起驰驱兴，为见龙眠十马图。
送吴鸿胪改官旧都
孙继皋（明代）

君才长合侍明光，乞得新恩指凤皇。恋主几人仍奉母，移官随分只为郎。

关城柳对三山月，驿路枫凋一夜霜。我亦周南留滞者，归心早已到江乡。
次董野迂焦山韵
翟思（宋代）

四面江光不住尘，中流拥护有波神。画家点染图多赝，诗老形容语最真。

丹井泉来冰熨齿，石床云卧浪摇身。碧桃湾里花狼藉，一夜狂风断送春。
一剪梅 其三 王氏孪生子同夜成婚用前韵
尤侗（清代）

五綵双缠午未郎。伯楷王郎。仲楷王郎。七香并驾杜韦娘。

大妇珠娘。小妇琼娘。

一夜春风两面妆。雪点梅妆。月照梨妆。鼓琴鼓瑟喜连床。

坦腹东床。交臂西床。
答次道马上见示
韩维（宋代）

醉插花枝薄暮归，不知风雨过长堤。夫君信是高阳客，还有新诗马上题。
余患肺病徐子苍寄诗问安次韵答之 其一
陈镒（明代）

径竹猗猗绿似云，满阶凉影石苔新。故人远寄相思句，应念山中老病身。
沁园春·落雁横空
吴潜（宋代）

落雁横空，乱鸦投树，孤村暮烟。有渔翁拖网，牧儿戴笠，行从水畔，唱过山前。云阁还垂，雨低欲堕，何处行人唤渡船。萧萧处，更柴门草店，竹外松边。凄然。倚马停鞭。叹客袂征衫岁月迁。既不缘富贵，功名系绊，非因妻子，田宅萦牵。只有寸心，难忘斯世，磊块轮囷知者天。愁无奈，且三杯浊酒，一枕酣眠。
祭酒芮公既殁四年门人吕某始以十诗哭之
吕祖谦（宋代）

闻人有善己伸眉，倒廪倾囷更不疑。
菶菶萋萋竟何许，卷阿空老凤皇枝。
癸卯病后作 其一
方荫华（清代）

六月既望后，二竖忽来侵。日神游房栊，夜鬼窥窗棂。

疾来如水火，势急空刀针。饥饱俱不知，魂魄将归阴。

儿女绕床泣，亲邻亦惊心。岂愿重生世，一息延至今。

所望儿成立，不妨衰病临。
题陈朝干山亭二首·绿野
姜特立（宋代）

丰草茂林皆绿野，不论韦弁与貂蝉。
但能真得个中趣，何必功名如昔贤。
居士问马祖不与万法为侣图赞
释绍昙（宋代）

万法本空，与谁为侣。
道得十成，难为共语。
宿张正字别业
李九龄（唐代）

茅屋萧寥烟暗后，松窗寂历月明初。

此时谁念孤吟客，唯有黄公一帙书。
三穷图为周弓冈中丞题 其三 孤儿发科
王立道（明代）

雏凤新成试羽翰，芳枝何意发枯兰。相看未语先成泣，人间真有立孤难。
浪淘沙（生日）
毛滂（宋代）

深院绣帘垂。前日春归。画桥杨柳弄烟霏。池面东风先解冻，龟上涟漪。

酒潋玉东西。香暖狻猊。远山郁秀入双眉。待看碧桃花烂漫，春日迟迟。
闻警二首
冯惟讷（明代）

平生投笔吏，慷慨学孙吴。
不分龙庭骑，年年入武都。
轻兵下陇坂，间道袭休屠。
谈笑看雄剑，烟尘更有无。
某尝次赞府卢丈高韵复承见示佳篇叹咏之馀辄
陈宓（宋代）

卢君真吏师，盛名日方起。
我昔尝与言，如以石投水。
初听已莹心，久坐益醒耳。
如何但悁企，不得亲燕处。
经年始再见，相望才百里。
新诗忽来前，喜染大羹指。
词翰与其人，俱清绝尘滓。
寿王一如先生七十，即次其自寿诗韵二首 其一
张紫澜（清代）

顷刻文成著手春，最高人处是精神。寝须鱼跃多忘倦，窗喜鸡谈半出新。

地幸东山逢胜友，天教南极现仙身。莫言荏苒今非昔，依旧如虹吐气伸。
题仙掌石
米芾（宋代）

碧海出蜃阁，青空起夏云。瑰奇□怪石，错落动乾文。
贵豀有石相背而生俗名之背夫石余谓妻安背夫
利登（宋代）

双石巑屼倚云瘦，背立苍苍两成丑。
不知底事忤夫君，千载春风不回首。
妾身虽弃妾不冤，混沌初开已相守。
君兴蟠天云，妾亦助君去。
终当为霖九地回，白日昭昭此情傃。
陇东西二首
王安石（宋代）

陇西流水向西流，自古相传到此愁。
添却征人无限泪，怪来呜咽已千秋。
围绣亭
张镃（宋代）

盘屈回廊面面同，顶门开窍更神通。
非关意匠玲珑巧，示现圆融围物功。
追和杨眉庵次李义山无题韵
钱永亨（清代）

莫怪千金一笑难，好花都是易摧残。调筝促柱惊弦断，弄笔题裙讶墨干。

紫塞魂归金瓦冷，彩楼人去玉箫寒。十年不作寻春梦，遮莫将侬薄幸看。
禅人并化主写真求赞
释正觉（宋代）

静而不纷，野而不文。
丘壑身心麋鹿共，江湖风月白鸥分。
句
尚能（唐代）

霜洲枫落尽，月馆竹生寒。（见《万花谷》）
宫词 其五十
张公庠（宋代）

百花成锦柳飞绵，才度清明上巳前。绣盖徐徐红日永，六宫游幸不鸣鞭。
送朱镇山参政之河南二首 其一
胡直（明代）

翳翳广陌尘，伶伶羁客踪。羁客多感思，欲语谁将通。

夫子枉英盼，倾倒惬素衷。小言刺虮虱，高论破鸿濛。

沃若饮琼浆，心愉颜貌丰。云何疾乖违，飞旆指洛东。

眷兹春阳稚，玄阴荡回风。广望迷四野，沈忧不可穷。

焉能杂林鸟，奋翅起相从。
北京八咏 其五 蓟门烟树
王洪（明代）

万家杨柳暗春城，曙色微分乳燕鸣。空翠不随香雾散，清阴犹带晓寒轻。

平川杳霭迷征骑，小苑依微拂去旌。最是清明看花处，几回吟望独含情。
杨伯时李子永潘茂洪同游安福寺诗
张镃（宋代）

湖滨初试暮春衣，绿径钟残到寺迟。二月梅花还傍竹，一时游客总能诗。

横栏著砚争濡墨，断石缘蒲静看池。莫问邻亭是谁筑，山园持酒本幽期。
兴祖
释崇岳（宋代）

有祖以来，世不可陪。
当机日用，著著全该。
次韵杨廷秀太和万安道中所寄七首
赵蕃（宋代）

几为年华叹物华，只今结束定还家。
且看垂发江边树，未问长安一日花。
山中即事
释斯植（宋代）

千峰当此境，谁可共登临。
月过秋池静，云归古木深。
懒观前去事，已悟未来心。
更欲寻诗伴，相携向石林。
送友之河东
王锡（南北朝）

河东君有役，把酒动遐思。日月重华地，烟霞孤竹祠。

一鞭心共远，千里梦应迟。去去言难尽，休忘握手时。
菩萨蛮（题莲花庵）
吕胜己（宋代）

岭猿啸罢千山碧。小庵虚室团团白。庵在小山头。从来少客游。

道人方打坐。举袖来迎我。问我此来因。拈花与道人。
挽唐吉林咏道
戴复古（宋代）

博雅林夫子，隐居城市中。
家贫书甚富，学苦字尤工。
四海交名胜，诸文辨异同。
阿戎谈更好，端不负家风。
次韵择之怀张敬夫
朱熹（宋代）

往时联骑向衡山，同赋新诗各据鞍。此夜相思一杯酒，回头犹记雪漫漫。
阅战国策有感而言十首 其十 缩高为子
郭之奇（明代）

缩高空有子，三晋已无臣。守诏虽辞魏，何心独袒秦。
又再和转庵且置诗话聊答说禅之什
许及之（宋代）

见性元非说，传心岂得哗。三更亲受法，五叶自开花。

虽遇夺衣岭，终摇度橹牙。要知观自在，不异鸠盘茶。
旅行
殷尧藩（唐代）

烟树寒林半有无，野人行李更萧疏。
堠长堠短逢官马，山北山南闻鹧鸪。
万里关河成传舍，五更风雨忆呼卢。
寂寥一点寒灯在，酒熟邻家许夜沽。
送杨著作归东海
钱起（唐代）

杨柳出关色，东行千里期。酒酣暂轻别，路远始相思。

欲识离心尽，斜阳到海时。
见名园荒废有感
戴复古（宋代）

乔木无留影，残花尚假妍。
荒池蛙叫噪，破屋燕周旋。
富贵偏多事，风流得几年。
墙东有寒士，书种世相传。
舟次严滩
金涓（元代）

八月桐江曲，青苹未著花。
乱云低压树，细水浅流沙。
到郭无多路，依山有几家。
故人成远别，相望各天涯。
金刚随机无尽颂·无断无灭分第二十七
释印肃（宋代）

境上绝追寻，见境便生心。
踢倒净瓶了，沩山创佛林。
赠王山人
白居易（唐代）

玉芝观里王居士，服气餐霞善养身。夜后不闻龟喘息，

秋来唯长鹤精神。容颜尽怪长如故，名姓多疑不是真。

贵重荣华轻寿命，知君闷见世间人。
咏梅和外
许学卫（清代）

园林半树冲寒早，桃李三春斗格难。雪后添肥月前瘦，山中相忆水边看。

仙标出世应称绝，风味如君未去酸。最爱黄昏暗香动，好携尊酒佐清欢。
句
刘筠（宋代）

沙禽两两穿铃阁，江草依依接射堂。
有感
吕兆麒（清代）

沦落风尘心力残，天涯鱼鸟尚求安。万钉荣欲辞犀带，小几间思隐鹖冠。

今岁远期来岁好，抽身翻较致身难。深庭暮雨萧萧下，清夜愁怀感百端。
冲谷道章少隐还自上饶不见过而遂归怀玉作诗
赵蕃（宋代）

幽居非不佳，竹屋静以深。
春归邈亡踪，草木成嘉阴。
天气殊未快，令人头岑岑。
忽思从公谭，微风动衣襟。
白云何许在，引领劳我心。
平生诵佳句，三叹有遗音。
端如猛虎啸，百兽藏中林。
交游一周子，自昔已至今。
论道若有合，根源要追寻。
文章固定价，美玉同精金。
穷通我均乐，兹事要力任。
通脱不累物，贤哉阮瞻琴。
相如
汪藻（宋代）

词气纵横亦壮夫，低回功业独何如。可怜封禅遗忠意，魂魄应须愧史鱼。
卧农冈瀑布
罗运崃（清代）

高冈峭夹飞流起，何处老龙窥首尾。不卧窟底卧冈巅，垂涎一梦生海水。

巨绳岩罅神力遒，深湫静住波无浮。清宁閒气有丘壑，江心海腹终泡沤。

乱石盘陀天不管，临流欲洗人间眼。寒喷四时飞雪霜，籁沈亘古鸣车辇。

旁有细瀑轻丝悬，东西合涧齐忘年。洪涛自卷风云壮，涓滴还凝骨髓全。

茫茫题壁空遥睇，运衰道往魂同逝。摩顶路隔山花梢，回头舟失湖烟际。
次韵文量留别之作时文量有俵马之役三首 其一
陆釴（明代）

玉署词臣未赐茶，閤铃刚被吏人挝。论心旧喜来今雨，抚掌新闻报落霞。

使节川河怀远道，朋簪诗酒惜春花。无缘更作联床话，空对宫槐看暮鸦。
和州连云观留题呈太守王纯父
郭祥正（宋代）

连云之观何寥廓，碧瓦危侵天一角。深排柱础贯九江，返挂帘钩吞五岳。

风樯北去烟溟溟，雁阵南飞秋漠漠。白衣每从栏下回，金盆正在檐前落。

蔡公书榜妙入神，剑戟纵横挫矛槊。主君自是蓬莱仙，分符暂与民同乐。

卷舒当为天下霖，一钓能令六鳌跃。滕王庾亮尔何人，回视规模太卑削。

我从姑孰飞轻舟，欲陪珠履登斯楼。与公酣歌相献酬，兰亭俗饮安足求。

手摇麈尾拂斗牛，为君千载扬风流。
缘识
宋太宗（宋代）

一言有善亦须听，终日饱餐不易任。
他织他耕无悯念，世途谁是爱人心。
立春偶题
张嵲（宋代）

昔年长恨春归晚，及到春来又恐残。
今日摧颓萧寺里，闭门一任岁将阑。
悼亡 其二
王十朋（宋代）

不见音容忽三月，无从涕泗已千行。家山准拟欲归隐，堪叹相随无孟光。
游明心院
王十朋（宋代）

精舍傍脩岭，道心随眼明。泉馀偃公迹，山接剡溪城。

无雨竹亦净，有风松更清。谁名上方阁，撩我欲归情。
曹山春日二首 其一
孙觌（宋代）

弱柳千丝飏，河横一带围。腰支春作瘦，鳞甲雨生肥。

逐伴鱼儿出，争巢燕子飞。匆匆班草地，不觉卧斜晖。
七哀诗七首 其六
伯颜（子中）（元代）

我子我子兮娇且痴，去住存殁兮予莫女知。女既死兮骨当朽，女苟活兮终来归。

呜呼女长兮毋我议，父不慈兮时不利。鸩兮鸩兮置女已十年，女不违兮女心斯坚。

用女今日兮人谁我冤，一觞进女兮神魂妥然。呜呼鸩兮果不我误，骨速朽兮肉速腐。
句
赵企（宋代）

四山来不断，一水去无穷。
又和南塘十首 其三 蚋
刘克庄（宋代）

倏来如诇伺，奇中费堤防。最善逃形影，恶知辨臭香。

□□□不见，乌获臂空攘。□诧藏幽密，其如盖愈彰。
閒居
释延寿（宋代）

閒居谁似我，退迹理难过。要势危身早，浮荣败德多。

雨催虫出穴，寒逼鸟移窠。野径无人剪，疏窗入薜萝。
笔授轩
方信孺（宋代）

制止遗踪底处寻，相传笔授此丛林。
毗庐四万八千卷，正要墨池如许深。
书幸
陆游（宋代）

谋身从昔本迂疏，岂料余年却晏如。
盘箸无时阙鲑菜，道途随事有舟车。
故衣已敝月三浣，短发虽残日一梳。
里巷浮沉亦何憾，见贤犹及渡江初。
夜泛蜻蜓浦
陆游（宋代）

四顾水无际，三更月未生。
偶成摇楫去，不减御风行。
烟浦渔歌断，芦洲鬼火明。
还家人已睡，小立叩柴荆。
郑溥赴汀州判官
杨亿（宋代）

家近祝融峰，登科遇至公。
悲秋双鬓改，佐幕十年中。
食蘗心常苦，占蓍命未通。
瓯闽路虽远，荆楚俗多同。
投刃应馀地，当樽莫暂空。
援毫如草檄，又是愈头风。
次沈倅韵呈王漕
陈造（宋代）

王家流庆水倾东，不独乌衣纪数公。
天畀臧孙当有后，人迟汲数未居中。
凤巢衮衮九文羽，鹏路摇摇万里风。
隔坐从今几云母，定知周鲁各元功。
次韵和张丞相摄南郊喜王畿大稔
宋庠（宋代）

上衮躬祠节，鸣驺出禁城。
傅霖前灑润，尧壤遍深耕。
野色华兼实，欢谣断复赓。
民依大钧播，政绝侈心萌。
秋敛蠲徭版，乡酺伫醉罂。
露黄开径菊。霜紫落园荆。
蹲芋连区熟，饴荼蔽隰荣。
日围衔汉苑，天极抱秦京。
圣旦千龄会，时功万宝成。
福釐前席问，元首载歌明。
亮采神龟合，摛文瑞鹊惊。
徒惭下里曲，仰颂泰阶平。
寄故人施彦执
张九成（宋代）

百念都忘万事休，一觞一咏自赓酬。坐看庾岭当南断，又送横江转北流。

已觉摧颓侵两鬓，更无术画补前旒。何时把盏西湖上，笑数浮生岁几周。
寄姚达泉
何文季（宋代）

鹏程九万迟天宽，刚被西风铩羽翰。
四海车书新宇宙，几家门户旧衣冠。
园花灼灼酣春梦，涧竹亭亭傲岁寒。
正气莫教销铄尽，典型留与后人看。
和张无垢胡澹庵二先生清江亭记
刘黻（宋代）

一静心境融，飞跃昭上下。
大道元不磨，人情自荣谢。
两翁投遐荒，浩然独余暇。
悲此当道狐，羞彼立伏马。
命义俯仰间，谁复论冬夏。
一笑清江滨，瓦杯胜琼斚。
丙子复丙辰，居然百载下。
青山招我来，寒燠任更谢。
寤寤古人心，处变亦如暇。
纷纷艳孔张，翕翕啧贾马。
世道长江流，何人屹中夏。
漆室空兴嗟，且酌宜城斚。
题玉兰送刘少参入贺
李云龙（明代）

上林佳气霭氤氲，一树琪花夜照云。锦石雕兰春似海，千秋长奉玉宸君。
句 其一
王安石（宋代）

衰俗易高名已振，险途难尽学须强。
寄题王立之赋归堂
谢薖（宋代）

小官五斗米，达官五鼎食。均有怀禄心，细大各封殖。

疾驱挽不还，此辈车毂击。王侯生绮纨，雅意在山泽。

颇赋归去来，作堂慰休息。似闻一尊酒，醉眼分青白。

何时上君堂，酌酒话畴昔。和君五字句，想望柴桑陌。
莫万安以甘雨应候用社日韵作诗见贻次韵
赵蕃（宋代）

今君更乐皆农务，信有雨来晴便晴。
宁似倦游伤逼仄，不堪终日屡昏明。
归舟净绿不可唾，旧舍小滩浑欲平。
元是江湖竿钓伴，可须钓叟自为名。
巡社纪事
谭垣（清代）

振策向平埔，已过茄藤港。瞥见小琉球，瀛海遥相望。

番社辟南隅，放䌇乃保障。编竹起连廒，仓庚数千量。

边海土虽瘠，近山地仍旷。佥称归化后，我皇恩浩荡。

番赋既全蠲，番丁不加饷。更以所蠲租，一半给番养。

老者亦已耋，少者日以壮。共依覆帱中，尊亲永无忘。

我职司拊循，咨诹颇谐畅。暇日仍来此，勿使耕耘妨。
秋词
陆游（宋代）

东吴七月暑未艾，川云忽兴天昼晦。
蔽空雨点弩发机，平地成渠屋穿背。
早禾玉粒自天泻，村北村南喧地碓。
大牲如阜酒如江，相唤龙祠作秋赛。
乌江女
屈同仙（唐代）

越艳谁家女，朝游江岸傍。青春犹未嫁，红粉旧来娼。

锦袖盛朱橘，银钩摘紫房。见人羞不语，回艇入溪藏。
破阵子·小小红泥院宇
程垓（宋代）

小小红泥院宇，深深翠色屏帷。簇定熏炉酥酒软，门外东风寒不知。恰疑三月时。钗影半欹绿子，歌声轻度红儿。醉里不愁更漏断，更要梅花看几枝。起来霜月低。
洞庭山馆呈司寇东海公二首 其二
吴翊（唐代）

锦堂恩诏许归休，妙选宾僚佐校雠。江左文章分史局，山中宰校起经楼。

诗豪酒敌皆登座，野老溪僧亦伴游。笑引韩门穷贾岛，放吟同上碧峰头。
杂言 其二
戴炳（宋代）

提壶劝我饮，布谷催我耕。我酒瓶已罄，我田草正生。

荷锄理荒秽，及时新雨晴。秋来刈吾秫，庶得两遂情。
泊震泽道中步游善宥寺观芍药回舟中小饮用范四韵
赵鼎（宋代）

非才与时背，空手行路难。朱门极严冷，仰首不可干。

初欲效寸进，挽舟八节滩。雅意同心人，赠之云锦端。

虽云食破砚，渴拟回狂澜。胸次竟莫吐，千丈虹蜺蟠。

谁复议行藏，浩歌空倚栏。南来寄疏蓬，虾菜岂所欢。

寻幽偶一笑，芳葩发奇观。念尔托根远，香色不易完。

姓名逋客晦，风味书生酸。作诗慰流落，激烈穷雕刓。

愁人多苦语，步绕吟且看。归怀止惋结，赖此杯酒宽。

忽忽时岁迈，凄凄风雨残。曷当三径归，暂卜一枝安。

宠辱何定物，向来心已阑。
题刘松年竹楼说听图
赵构（宋代）

小书楼下千竿竹，深火炉前一盏灯。此处与谁相伴宿，烧丹道士坐禅僧。
渔父醉
黄今是（宋代）

青烟何处淡孤洲，有客经年业一钩。
芳草渡头新贳酒，碧云天际已归舟。
江上览物有感
邓雅（元代）

愁怀似江水，汩汩无时休。俯仰今古意，凄凉天地秋。

鸿飞避矰缴，鱼跃惊纶钩。所幸遂天性，逍遥在沧洲。
七才咏题韩滉画卷七首 其五 史白
弘历（清代）

谏议倜傥人，丰姿秀堪睹。正史独遗名，发潜可惜许。

骑牛过函关，关尹曾逢否。介绍岑李间，莫逆忘尔汝。

有子世业传，飞白继其武。
食鸡头子二首
杨万里（宋代）

三危瑞露冻成珠，九转丹砂链久如。
鼻观温芳炊桂歇，齿根熟软剥胎余。
半瓯鹰爪中秋近，一炷龙涎丈室虚。
却忆吾庐野塘味，满山柿叶正堪书。
题榕阴图
胡大用（宋代）

权臣擅命久心伤，贼主之兄意未涼。
今日封章期救死，明朝削籍自投荒。
九重偶眩诬贤舌，四海皆知疾恶肠。
事久划逢天一笑，锡知刚简易名香。
永丰监税黄思义写予真于大椿之下戏题
周必大（宋代）

鬓发皤然八十春，若为百倍比庄椿。
藉令十此如彭祖，亦是鸡窠九世人。
闻前王使君在泽潞居
贯休（唐代）

为善无近名，窃名者得声不如心，诚哉是言也。

使君圣朝瑞，乾符初刺婺。德变人性灵，笔变人风土。

烟霞与虫鸟，和气将美雨。千里与万里，各各来相附。

信哉有良吏，玄谶应百数。古人古人自古人，

今日又见民歌六七袴.不幸大寇崩腾来，孤城势孤固难锢。

攀辕既不及，旌旆冲风露。大驾已西幸，飘零何处去。

婺人空悲哀，对生祠泣沾莓苔。忽闻暂寄河之北，

兵强四面无尘埃。唯祝銮舆早归来，用此咎繇仲虺才。

使四野雾廓，八纮镜开。皇天无亲，长与善邻，宜哉宜哉。
冬至二首
刘克庄（宋代）

病逢佳节径投床，卧听群儿笑老苍。
仅可六藏数龟息，安能三老入鹓行。
脉微药焙常储火，足冷茅檐定有霜。
多谢天公相暖热，起披败絮负朝阳。
寄西山郑子纲自邵武校官归
刘崧（元代）

五月双溪上，垂杨千万枝。春风碧水远，旦旦鸣黄鹂。

黄鹂惊飞日欲暮，念家却在南平住。林塘高馆一逢君，千里羁愁散烟雾。

闻子昔者居西山，把书曰在青松间。新移苓术且未斸，旧种薜萝应可攀。

武阳校官归未久，瘴疠还闻古来有。红窗鹦鹉唤客名，青叶槟榔劝人酒。

寻幽忆过东平来，丹山碧霞仙掌开。武夷山人住九曲，柴门不出生青苔。

中轩松竹题诗遍，宁许时流漫相见。名姓先承紫凤书，褐冠不上金銮殿。

时来空谷行采薇，石田草生秋林稀。往来物色不可得，使者空向江南归。

我惭羁穷少颜色，闻此伤情岂终极。芳筵置酒清夜半，月出登楼动悽恻。

萧萧水气浮南湖，繁星丽汉光有无。梧桐叶高白露下，起舞为子听啼乌。

君家兄弟才名早，幢憧冠盖闽湘道。芳年苦志思奋励，莫遣秋风动原草。

由来聚散日纷纷，此别音书何处闻。百丈岭前应念我，象牙潭上却寻君。
后洞雪压竹枝横道
朱熹（宋代）

石滩联骑雪垂垂，已把南山入小诗。后洞今朝逢折竹，却思联骑石滩时。
观终南采冰
范纯仁（宋代）

凝结自太古，苍崖潜閟深。炎蒸当六月，皎洁正千寻。

金盌通珠液，青蝇避玉砧。焦劳方旰昃，聊可沃君心。
夜坐
吴可（宋代）

索索风摇幕，亭亭月过墙。
晴雷推粉磨，夜雨压槽床。
答蜀公奉酬 其二
彭汝砺（宋代）

逍遥今是地行仙，无事全胜药驻颜。早岁风流都翰苑，他时文字出名山。

修竿养竹千馀亩，小屋诛茅八九间。颍水可怜归未得，不如云鹤会飞还。
送杭州使君苏内相先生某用先生旧诗方丈仙人
李廌（宋代）

造物虽茫茫，至人自嚣嚣。
虽稽具瞻意，欲全千仞高。
富贵一敝屣，功名两鸿毛。
独知退为乐，可怜夸者劳。
偈三首
释卿（宋代）

杜鹃声里春光暮，满地落花留不住。
琉璃殿上绝行踪，谁人解插无根树。
只应连夜雨，又过一年春。
赠吴汝贤学士
彭韶（明代）

南都佳丽正春风，学士承恩出上宫。钟阜山光浮紫气，秦淮树色映房栊。

诗吟真境无声处，人在金门大隐中。应念榆关持节者，筹边何日可收功。
和慈觉炊字韵并送兰蕙 其一
释慧空（宋代）

竹屋孤烟未断炊，鸥盟岁晚不应违。五湖云水座中客，一沼芰荷身上衣。
见卖梅花者作卖花行
赵蕃（宋代）

来时才卖木犀花，卖到梅花未返家。
作客悠悠有何好，定应诗兴在天涯。
题韦少保静恭宅藏书洞
孟郊（唐代）

高意合天制，自然状无穷。仙华凝四时，玉藓生数峰。

书秘漆文字，匣藏金蛟龙。闲为气候肃，开作云雨浓。

洞隐谅非久，岩梦诚必通。将缀文士集，贯就真珠丛。
泛太湖书事，寄微之
白居易（唐代）

烟渚云帆处处通，飘然舟似入虚空。玉杯浅酌巡初匝，

金管徐虚曲未终。黄夹缬林寒有叶，碧琉璃水净无风。

避旗飞鹭翩翻白，惊鼓跳鱼拨剌红。涧雪压多松偃蹇，

岩泉滴久石玲珑。书为故事留湖上，吟作新诗寄浙东。

军府威容从道盛，江山气色定知同。报君一事君应羡，

五宿澄波皓月中。
江神子
李之仪（宋代）

恼人天气雪消时。落梅飞。日初迟。小阁幽窗，时节听黄鹂。新洗迟来娇困甚，才试著，夹罗衣。

木梨花拂淡燕脂。翠云欹。敛双眉。月浅星深，天淡玉绳低。不道有人肠断也，浑不语，醉如痴。
寄题爱外草堂
杜甫（唐代）

我生性放诞，雅欲逃自然。嗜酒爱风竹，卜居必林泉。

遭乱到蜀爱，卧疴遣所便。诛茅初一亩，广地方连延。

经营上元始，断手宝应年。敢谋土木丽，自觉面势坚。

台亭随高下，敞豁当清川。虽有会心侣，数能同钓船。

干戈未偃息，安得酣歌眠。蛟龙无定窟，黄鹄摩苍天。

古来达士志，宁受外物牵。顾惟鲁钝姿，岂识悔吝先。

偶携老妻去，惨澹凌风烟。事迹无固必，幽贞愧双全。

尚念四小松，蔓草易拘缠。霜骨不甚长，永为邻里怜。
感遇 其一
朱鹤龄（清代）

吾生本天植，廓然栖灵根。神明坐摇荡，遂与狂流奔。

风波得深坐，万感寒心魂。贱贫生易达，寂寞吾道存。

庶几屏形累，出入无穷门。
久戍边城有怀京邑
骆宾王（唐代）

扰扰风尘地，遑遑名利途。盈虚一易舛，心迹两难俱。

弱龄小山志，宁期大丈夫。九微光贲玉，千仞忽弹珠。

棘寺游三礼，蓬山簉八儒。怀铅惭后进，投笔愿前驱。

北走非通赵，西之似化胡。锦车朝促候，刁斗夜传呼。

战士青丝络，将军黄石符。连星入宝剑，半月上雕弧。

拜井开疏勒，鸣桴动密须。戎机习短蔗，祆祲静长榆。

季月炎初尽，边亭草早枯。层阴笼古木，穷色变寒芜。

海鹤声嘹唳，城乌尾毕逋。葭繁秋色引，桂满夕轮虚。

行役风霜久，乡园梦想孤。灞池遥夏国，秦海望阳纡。

沙塞三千里，京城十二衢。杨沟连凤阙，槐路拟鸿都。

璧殿规宸象，金堤法斗枢。云浮西北盖，月照东南隅。

宝帐垂连理，银床转辘轳。广筵留上客，丰馔引中厨。

漏缓金徒箭，娇繁玉女壶。秋涛飞喻马，秋水泛仙舻。

意气风云合，言忘道术趋。共矜名已泰，讵肯沫相濡。

有志惭雕朽，无庸类散樗。关山暂超忽，形影叹艰虞。

结网空知羡，图荣岂自诬。忘情同塞马，比德类宛驹。

陇坂肝肠绝，阳关亭候迂。迷魂惊落雁，离恨断飞凫。

春去荣华尽，年来岁月芜。边愁伤郢调，乡思绕吴歈.

河气通中国，山途限外区。相思若可寄，冰泮有衔芦。
同德麟仲宝过谢公定酌酒赏菊以悲哉秋之为气
李廌（宋代）

白发谙冷暖，苍皮贮阳秋。
中年已如此，一饱更何求。
把菊悼飞叶，微行遵远流。
此非柴桑里，乃有渊明俦。
感怀
赵蕃（宋代）

重来快阁又三月，簿领不亲书得鑽。
俸夺未妨衣屡典，年侵还是岁将阑。
何当酒与伯仁对，更欲石从卢肇观。
谁能放我听归去，内朝班冠长天官。
相和歌辞·从军行
张祜（唐代）

少年金紫就光辉，直指边城虎翼飞。
一卷旌收千骑虏，万全身出百重围。
黄云断塞寻鹰去，白草连天射雁归。
白首汉廷刀笔吏，丈夫功业本相依。
赠李喜观谒徐径坂
赵汝腾（宋代）

一世龙门未易攀，鲰生负笈造柯山。
束修以上吾斯诲，应许吟赐立雪还。
祝英台近·惜多才
戴复古之妻（宋代）

惜多才，怜薄命，无计可留汝。揉碎花笺，忍写断肠句。道旁杨柳依依，千丝万缕，抵不住、一分愁绪。
如何诉。便教缘尽今生，此身已轻许。捉月盟言，不是梦中语。后回君若重来，不相忘处，把杯酒、浇奴坟土。
谒仙翁祠书山荪亭
韩绛（宋代）

玉井不可到，玉泉聊可寻。
马行穿乱石，人语入深林。
川迥沙明色，溪喧谷响音。
我来方六月，云榭一披襟。
句
林兴宗（宋代）

最是北来诗料少，地寒难得见梅花。
闰八月十日同运使正仲大夫提刑若愚司封运判全玉朝奉游雨花亭
黄履（宋代）

闰月稍丰暇，清晨适逢休。驱车偕群公，始为斯亭游。

钟山来艮维，大江西北流。台成古到今，举目意已周。

晋有尸黎密，尝栖岗之幽。君王怀高风，立刹旌往由。

法云生梁朝，云气如蟠虬。七龄依宝亮，俊发钦徐刘。

讲经此寺中，天花盈空浮。纷纷白雪飞，柳絮未可侔。

近来有贤宰，亭于冈上头。吴侯因名之，潜德光千秋。

昔人登泰山，芥视十二州。余亦叹群雄，一毛争九牛。

岂知振大林，至有八龙留。因末为推本，秘思聊一抽。

灯明天人师，说法历劫悠。欲放眉间光，洗足先双收。

入无量义处，身心安如丘。陀罗与殊沙，普散千亿洲。

云公于此时，讲已不可俦。况当幽岩中，松拂久唱酬。

所以善哮吼，保志称为优。谁言此华来，天地相应求。

帝释举手间，已入如来眸。醉书贻群公，为我商声讴。
满庭芳 上京刘朝真索
王处一（金朝）

四大容仪，三田灵秀，炼成九转丹砂。虚无自在，以道作生涯。净土祥光瑞彩，玲珑贯、天外烟霞。冲和处，乌飞兔走，同运紫河车。真仙开妙趣，菩提佛果，一理无差。指玉清境界，此际何赊。伫听金书紫诏，人间事、元没交加。当归去，庆霄高会，风景向谁夸。
太常乐章三十首 其十六 皇帝行奏隆安之曲
杨亿（宋代）

礼备乐成，乾健天行。帝容有穆，佩玉锵鸣。
自赞 其二
释道璨（宋代）

读书不识字，行脚不会禅。有拳爷不识，有口佛不吞。

惟康第一莫学他，学他陷汝到黄泉。
洞仙歌 中秋
李俊民（金朝）

秋光海底，涌出银盘烂。只怕微云淡河汉。料姮娥应笑、醉舞仙人，今夜里，空恁樽前撩乱。

寻常三五夜，也有团圆，争柰人心未能满。记当初破镜、飞上天时，双照影、留得人閒一半。

待仗他玉斧、再修成，问明月明年、共谁同看。
赠路芾德章
赵蕃（宋代）

忆昔介庵老，视我犹子弟。
于今于越州，必洒西州涕。
重忆郎中公，契与外氏通。
慨我未知学，一见宁发蒙。
公于介庵老，笔砚相亲友。
而于郎中公，学问躬授受。
与我非素交，有儿仍甚愚。
辱公收教之，举俗有是夫。
辱书示深眷，未报无加谴。
平日但闻风，今朝真识面。
往复无间 其八
释重显（宋代）

日入酉，室内覆盆且依旧。尘尘彼彼丈夫儿，井中之物同哮吼。
寄许子逊
陈叶筠（清代）

不见南来双鲤鱼，风尘落拓感何如？偶过燕市悲歌地，曾上长沙痛哭书。

芳草天涯分晓梦，暮云江树惜离居。春深何处堪凭吊，为我携尊酹望诸。
恋绣衾 梅
赵崇嶓（宋代）

江烟如雾水满汀。早梅花、偏占浅清。倚翠竹、寒无力，想潇湘、斜日暮云。

几回梦断阳春面，问百花、犹隔几尘。趁月夜、霜风峭，约彩鸾、同载玉笙。
寄怀刘宾墀明府
李之世（明代）

湘水遥连汉水长，美人为政有辉光。悬知潘县桃初熟，无限春晖照北堂。
绝句
张翚（唐代）

茫茫烟水上，日暮阴云飞。孤坐正愁绪，湖南谁捣衣。
送男存心如燕二月二十五日夜走笔古体 其二
方回（元代）

大物既归周，裸士来殷商。夷齐与箕微，均为识三纲。

我所领小与，可容久徜徉。亦欲拾之去，群盗纷寇攘。

勉强不得已，芟恶完善良。完国非我责，完郡亦何伤。

幸保千里民，不为剑戟戕。奸鬼伏肘腋，两贼程与黄。

门生讦座主，婿不顾糟糠。妄告无反坐，官吏饱贿赃。

一朝掷笏绶，仅有书几囊。辛巳至庚子，阖门饥欲僵。

二十年不仕，愚意谁揣量。苟生内自愧，一思汗如浆。

焉得挂海席，万里穷扶桑。茅屋荫松菊，槿篱畦芋姜。

读书粗知道，晦遁攀馀芳。诗文亦不俗，千篇垂琳琅。

今汝往筮仕，已踰四十强。萧然乏行李，艰甚谋聚粮。

此皆我之过，弃官畏祸殃。以致儿女辈，无不羸以尪。

行行燕山下，悠悠易水傍。北风无时无，南人少裘裳。

汝父近八帙，汝母七旬将。苟可得一职，归甘泌之洋。

生理我无策，徒此歌慨慷。壮士一大笑，出门青天长。
早发竹下
范成大（宋代）

结束晨装破小寒，跨鞍聊得散疲顽。
行冲薄薄轻轻雾，看放重重叠叠山。
碧穗吹烟当树直，绿纹溪水趁桥弯。
清禽百啭似迎客，正在有情无思间。
钟陵崔大夫罢镇攀随再经匡庐寺宿
罗邺（唐代）

一抛文战学从公，两逐旌旗宿梵宫。酒醒月移窗影畔，

夜凉身在水声中。侯门聚散真如梦，花界登临转悟空。

明发不堪山下路，几程愁雨又愁风。
三舍人题名於后省皆赋诗因寄呈刘贡父
孔武仲（宋代）

西垣寂寞今已久，三贤文章凤池手。
朝来不复峦山中，后至傥池居客右。
华堂刻石映今古，秀句连章动星斗。
鸰原棣萼俱相望，龙吟虎啸生辉光。
就中贡父我故乡，况有小阮争翱翔，
翩翩亦试中书堂。
见征客始还遇猎诗
庾信（南北朝）

贰师新受诏。
长平正凯归。
犹言乘战马。
未得解戎衣。
上林遇逐猎。
宜春蹔合围。
汉帝熊犹愤。
秦王雉更飞。
故人迎惜问。
念旧始依依。
河边一片石。
不复肯支机。
偈颂九十三首
释梵琮（宋代）

开炉无可做，大家团团坐。
坐久却成劳，拨动炉中火。
火星忽迸散，内外俱照破。
一声寒雁叫长空，云中道人正高卧。
蓦忽翻身吐气来，且吃胡饼十数个。
食饱多伤心切，切忌向净地上屙。
钦夫折赠海桐赋诗定叟晦夫皆和某敬报况
张孝祥（宋代）

童童翠盖拥天香，穷巷无人亦自芳。能致诗豪四公子，不教辜负好风光。
虞美人（次沈庄可韵）
郭应祥（宋代）

天公有意留君住。故作纤纤雨。闭门觅句自持觞。并舍官梅时有、过来香。

沈郎诗骨元来瘦。更挹湘江秀。不须骂雨及嘲风。收拾个般都入、锦囊中。
于白雪楼送龚生入贡
李攀龙（明代）

楼上春阴动晓寒，蓟门千里入凭阑。别来白雪还谁和，老去青春好自看。

天子今逢新禹贡，诸生不改旧周官。临轩若问羊裘客，莫道江湖有钓竿。
与韩子苍六首 其一
释德洪（宋代）

虽赴来机少异之，箭锋相直出思惟。讷庵言下瞠双目，孔子原来是仲尼。
送程乡朱友自刘白石先生门下告回
张天赋（明代）

斯文谁假此良缘，共领春风笑语婘。兰草有香资淑气，梅花无语探青天。

百年道义敦三月，万古纲常荷两肩。打破利名关出去，看看直上泰山巅。
十五日郊迎朱丹园 其二
林占梅（清代）

饭罢乡村日始升，牧童三五发鬅鬙。牛高人小骑难上，拣得斜坡垫脚登。
酬戴禹功闻蛙三绝诗 其二
许景衡（宋代）

春来蛙黾满陂湖，勿为繁声便疾渠。万物尔时均长养，洒灰未可信前书。
紫金山和白乐天二首示印岳印中诸子 其二
何南凤（明代）

峰顶有乔松，对之知上达。蓊葱竹万竿，散作青山发。

云深石不枯，石润泉常活。晓暮听泉声，悠哉忘岁月。
岁首戒子到外家展驾寄内弟竺少博
陈著（宋代）

古俗流传重岁新，交相来往笃亲亲。
外家在望无十里，内表如今能几人。
筋力难施身已老，形骸不索意方真。
儿曹能拜可妨遣，要使绸缪百世春。
有怀汉老弟 其二
虞俦（宋代）

缺落槿篱须补缀，稀疏菜甲欠锄耘。芙蓉泣露坡头见，桂子飘香月下闻。

策杖却愁成独往，举杯谁与醉浓芬。欢悰莫讶年来减，触目无非是忆君。
花时遍游诸家园
陆游（宋代）

看花南陌复东阡，晓露初乾日正妍。
走马碧鸡坊里去，市人唤作海棠颠。
咏雪
刘攽（宋代）

北风吹朔雪，楚塞亦凝寒。天地浮云满，江湖行路难。

醉宜乘马出，高爱倚楼看。会是丰年候，居人意似宽。
阮郎归
张抡（宋代）

谁言无处避炎光。山中有草堂。安然一枕即仙乡。竹风穿户凉。

名不恋，利都忘。心闲日自长。不须辛苦觅琼浆。华池神水香。
又和西捷
晁说之（宋代）

西州五帅议多攻，决策曾闻利不穷。
今日一乘能心取，异时重译要皆通。
明光喜霁甲兵雨，沙碛恩摇草木风。
自顾腐儒何所补，骑猪难在虎狼中。
谢葛汝州宁卿遗公库酒肉薪米
陈恬（宋代）

不是故人供禄米，初非县令给猪肝。
养贤礼厚隆三簋，拜赐恩深艳一箪。
上竺池院归鹫峰庵
释智愚（宋代）

鹫岭心旌动，池边影渐疏。
一生无定力，七十尚多居。
细雨洒松坞，凉风挽竹舆。
白云相望处，跼蹐自渠渠。
梅花喜神谱·烂熳二十八枝
宋伯仁（宋代）

紫陌暖风细，露房山更深。
蜜甜不知味，万花空损心。
喜陆侍御破石埭草寇东峰亭赋诗
袁傪（唐代）

古诗东峰上，登临兴有馀。同观白简使，新报赤囊书。

几处闲烽堠，千方庆里闾。欣欣夏木长，寂寂晚烟徐。

战罢言归马，远师赋出车。因知越范蠡，湖海意何如。
端平乙未新元
王柏（宋代）

台历更新德未新，读书未济腹中贫。
屡因快意行来错，却向閒中认得真。
性性不忘千圣旨，惺惺毋欠满腔仁。
荣枯冷暖自消长，但见流行总是春。
偶成三首
邓肃（宋代）

梦破南窗袅水沉，卧看素壁挂瑶琴。
丝丝细雨晚烟合，阁阁鸣瑶蔓草深。
但得瓮边眠吏部，不妨跨下辱淮阴。
何时楼上登晴景，一醉聊舒万里心。
辛丑九日五首
方回（元代）

世间何事不空无，万古年年九日徂。
最忆吾家先叔父，塘头一树紫茱萸。
念奴娇 中秋舟泊夏镇，与同舟人小饮
黄永（清代）

扁舟此夜，看天边、又是月圆时节。万里浮云都卷尽，高涌一轮孤洁。

有客无殽，有殽无酒，那得开胸臆。青帘摇漾，青铜沽尽三百。

人间美景良辰，人生有几，何事轻抛掷。花自有开还有谢，月亦有圆还缺。

富贵何时，少年易去，如水流无息。颓然便醉，醒来东望将白。
望沙楼
刘敞（宋代）

朱轩映粉堞，遥出夕阳中。云雨通巫峡，江山入楚宫。

登临馀壮观，潇洒向雄风。万事随陵谷，滔滔水向东。
次韵什邡马主簿二首
陈造（宋代）

纷纷过眼甚螽斯，胆掉惊逢骥騄驰。
献替付君温省树，朝晡还我故山芝。
荆江蜀栈聊舒啸，卷耳思齐正采诗。
回首定传天上信，囊荷知傍紫皇持。
十六日会灵火
梅尧臣（宋代）

章圣皇帝兴三宫，三宫鼎峙何崇崇。
天圣七年六月尾，玉清始灾坛宇空。
于今二十有五载，上元後夜星轸中。
乃闻会灵五殿火，丹焰彻天明月红。
千楹万栋一夕尽，赤烟奔突西南风。
先时二日车驾幸，为民祈福输清衷。
大臣骄蹇不从祀，岳灵不歆为不恭。
若此示变犹影响，宜鉴陛下无惰容。
神非怒乙遂及甲，天意警圣不警凶。
不独洪水累尧德，尧仁未忍流驩共。
行次白沙馆，先寄上河南王侍郎
杜牧（唐代）

夜程何处宿，山叠树层层。孤馆闲秋雨，空堂停曙灯。

歌惭渔浦客，诗学雁门僧。此意无人识，明朝见李膺。
忆秦娥 丹徒道中偶见
薛斑（清代）

香风袅。湘裙低衬凌波小。凌波小。行来印破，霜痕多少。

仓忙错走林间道。含羞愈觉丰姿好。丰姿好。搔头佯整，侍儿斜靠。
和江邻几学士得雷殿直墨竹二轴
梅尧臣（宋代）

昔见雷子之小篆，今见雷子之墨竹。
节瘦已似蛟龙孙，叶暗曾无凤皇宿。
江翁得之尤爱怜，作诗写意酬双轴。
挂在空堂坐卧看，如玩萧萧岩畔绿。
莫疑昏黑眼生花，松煤浓色切寒鸦。
不问主人兼客至，明朝骑马到君家。
丁卯过采石吊李白
丘浚（明代）

采石江头，黄土一抔。东有蛾眉亭，西有谪仙楼。谪仙仙去不复返，惟有江水日夜流。

人生一世几何久，不如眼前一杯酒。饥来文字不堪餐，死后虚名竟何有。

请君看此李谪仙，掀揭宇宙声轰然。长安市上眠不足，长来采石江头眠。

百世光阴一大梦，衾天枕地无人共。宁知浩浩长江流，不是糟丘春酒瓮。

此翁自是太白精，星月自合相随行。当时落水非失脚，直驾长鲸归紫清。

至人虽死神不灭，终古长庚伴明月。
陈卿又和三首而仲通判亦三作严教授再赋皆有见及语予不可以无言故复次韵
曾几（宋代）

官属邃中书，朝班高太府。陈卿棹臂去，偃仰一茅宇。

临池看鱼棹，坐树听鸟语。脩竹手所栽，薪萌争上土。

天开重新运，圣作万物睹。会合如风云，吹嘘者龙虎。

陈卿落闲处，问孰与为伍。毛颖传中人，渠侬适成五。

诗章出咳唾，流派考宗祖。仲严更献酬，胸次非小户。

览观不暇给，烂若花药圃。可畏韵险艰，浮梁袅相拄。
时人为王志王彬语
佚名（隋代）

三真六草。为天下宝。
长干行
陈与义（宋代）

妾家长干里，春慵晏未起。
花香袭梦回，略略事梳洗。
妆台罢窥镜，盛色照江水。
郎帆十幅轻，浑不闻橹声。
曲岸转掀篷，一见兮目成。
羞闻媒致辞，心许郎深情。
一床两年少，相看悔不早。
酒懽娱藏阄，园嬉索斗草。
含笑盟春风，同心似偕老。
郎行有程期，郎知妾未知。
鷁首生羽翼，蛾眉无光辉。
寄来纸上字，不尽心中事。
问遍相逢人，不如自见真。
心苦泪更苦，滴烂闺中土。
寄语里中儿，莫作商人妇。
广瑞岩和尚呼主人公诺 其三
释怀深（宋代）

主人公诺听我劝，浮生莫作欺瞒汉。暗里虽然瞒得来，明中依旧还消散。
大涤洞
王宗贤（宋代）

符札深投进玉函，琅琅震响穴难探。
隔凡不许游人到，一窦中藏万丈潭。
甲午九月出都 其一
张鸿（唐代）

依然怒马出长安，一领青衫泪未乾。漫说凤池添姓字，惊闻鳄海起波澜。

请缨枉被嗤风汉，筹国原知有达官。祇恨北来消息恶，严关烽火逼云端。
试学士院闻大贺过重华宫
项安世（宋代）

君王凤辇过龙楼，清晓都门积雨收。
泪落三朝馀父老，春生簇仗万貔{左豸右林}。
群公就曰丹衷罄，索虏闻风逆胆羞。
湖海小臣心未已，便陈千虑向鳌头。
饮酒吟
邵雍（宋代）

时时醇酒饮些些，颐养天和以代茶。
无雨将成大凶岁，负城非有好生涯。
身居畎亩须忧国，事委男儿尚恤家。
人间老来何长进，鉴中添得鬓边华。
倡义
崔益铉（清代）

皓首奋畎亩，草野愿忠心。乱贼人皆讨，何须问古今。
苍玉洞
范智闻（宋代）

山容巀嶭石为身，造化安排气象匀。
杳{上宀下条}一湾开洞府，巉岩四立护风尘。
溪光照野疑无夜，树色参天不计春。
谁把翠崖磨似玉，喜留诗语记幽人。
隔墙梅
方蒙仲（宋代）

寂寂度年光，坚贞玉雪香。
冶容谁氏子，终日傍垂杨。
贺容府韦中丞大府贤兄新除黔南经略
陈陶（唐代）

蓬瀛簪笏旧联行，紫极差池降宠章。列国山河分雁字，

一门金玉尽龙骧。耿家符节朝中美，袁氏芝兰阃外香。

烽戍悠悠限巴越，伫听歌咏两甘棠。
杂兴
陆游（宋代）

一春妍暖无多日，八十康强有几人？学不名家空自苦，路边醉倒却关身。
清溪许希贤自号拙逸为赋四绝 其四
黎廷瑞（宋代）

莫笑区区老汉阴，桔槔省力却劳心。瓮头别有天机在，春雨半畦新绿深。
颂古二十四首
释宗演（明代）

今朝腊月十有五，摩那击动三通鼓。
诸人不通不将来，山僧不通不分付。
麻三斤，柏树子。
德山歌，道吾舞。
此道今人弃如土。阿呵呵，
较些子，发机须通千钧弩。
正月十九日四更起读朱文公年谱至天大明赋十
方回（元代）

夜寐若无三斗酒，夙兴不待五更钟。
浩歌閒把铁如意，□慕先生忆卧龙。
庚子重九菊未盛开席上偶成
韩琦（宋代）

重九开樽节未寒，黄花初发叶皆单。待看旬日金铃绽，剩得东篱一醉欢。
月下怀留二君仪
郭祥正（宋代）

默坐两股痹，幽行整头簪。无家不成寐，有酒何处斟。

山色九秋静，月华中夜深。遥想端居人，焚香哦妙音。
答寄广信六弟
韩维（宋代）

才见高帆落归艑，又携轻剑逐戎麾。
步兵厨里仍多酒，王粲军戎不废诗。
绝塞风烟通夕静，近关榆柳识春迟。
花时不得同嬉赏，肠断东风把一卮。
秋晚闲书
寇准（宋代）

吟情自觉都无趣，况复离居感物华。
厌读群书寻野径，闲收落叶煮山茶。
烧残寒菊花犹在，霜过香橙味转加。
因想前期重搔首，不堪秋思极长沙。
春日独酌二首
李白（唐代）

东风扇淑气， 水木荣春晖。
白日照绿草， 落花散且飞。
孤云还空山， 众鸟各已归。
彼物皆有讬， 吾生独无依。
对此石上月， 长歌醉芳菲。

我有紫霞想，缅怀沧州间。
且对一壶酒，澹然万事闲。
横琴倚高松，把酒望远山。
长空去鸟没，落日孤云还。
但悲光景晚，宿昔成秋颜。
寄处善不动庵
沈辽（宋代）

莫笑当年梅子真，区区吏事走风尘。风尘自是南昌事，谁识庵中不动人。
忆与刘伯温章三益叶景渊三君子同上江表五六年间人事离合不齐而景渊已作土中人矣慨然有赋
宋濂（明代）

我歌何太苦，触事增百忧。忆离溪上舍，久客城东楼。

钩经语溪溪，舞剑光油油。五穷作奇祟，六凿为深仇。

昏眸眩翳镜，秋骨束算筹。取憎鬼亦唾，出谒人谁谋。

有美济时彦，来自处士州。金茎擎白液，玉瓒含黄流。

长山同蹑楼，严濑仍维舟。雨花掠篷走，风蒲向人愁。

冒险前至歙，计程几经邮。盘涡结唇穴，欹石排蛇矛。

暗陵走魑魅，灌木啼鸺禋。川尽青逗晓，城新白凝秋。

贤躅访阙里，仙踪索浮丘。乌聊就神卜，绮席征童讴。

颍滨所谪宦，绩溪倚荒陬。丛祠尚赑屃，苔碣犹蛟虬。

摩挲未及读，行迈焉能留。随山转荦确，满目只梧楸。

淳原当日盛，杰观连云稠。兵馀有遗构，星分如碎裘。

徘徊望泾邑，迤逦驱晨裛。狭径横黑辗，荒茅飞白球。

聚落耿寒磷，原田巢秃鹙。百里一庐舍，平沙千髑髅。

穴塍支爨鼎，掬溪咽乾糇。天才或吊白，诗衲还逢休。

感慨每东望，盘回且西游。层楼眺叠嶂，汇水寻宛句。

红线毯方软，木瓜酝新篘。风流忆江谢，文藻胜枚邹。

落日惨平楚，悲风吟古湫。三湖渺空阔，一棹成穷搜。

苍茫日月浴，震荡乾坤浮。水落近成浦，沙屯远为洲。

网师出文鳜，墨客嘲轻鸥。涂经华林岸，地接秦淮沟。

穷塔屹天秀，列廛布城周。河山互联络，龙虎相雄遒。

郁葱金焰发，潋滟虹光抽。烟霞压台殿，剑舄集公侯。

泮宫共一榻，江树闻鸣鸠。钟阜足游衍，龙湾更夷犹。

谈锋述王霸，政柄分嬴刘。淬文砺戈戟，博古陈罍卣。

合庖集鱼雁，响屐锵琅球。桂窗足每跣，花日首多囚。

赌棋或握算，斗酒恒投钩。下关避沉酗，抵掌争嘲咻。

一旦分客袂，三年感灯篝。剖符洪都郡，瞻云苍岭头。

晨星遂落落，宵梦长悠悠。怀生悯契阔，悼死隔明幽。

恶怀不可抑，衰涕何能收。牛鼎伤折足，羽旌恨无斿。

此生几冠屦，两间寄蜉蝣。宣尼嗟逝水，漆园叹悬疣。

天德在所务，人役将焉酬。矧当肃秋气，正值酣商飕。

紫螫饱丹液，黄鞠苞金瓯。得酒且自喜，锢情欲谁仇。

床头有《周易》，归去推刚柔。
赵宾旸唐师善见和涌金城望次韵五首
方回（元代）

颓城砖甓堕平湖，禁御雕残故苑芜。
戚畹换班言肯用，边庭入相事应无。
福威玉食欺孤主，诗礼金樵党盗儒。
丧乱谁怜杜陵老，娇儿短褐倒天吴。
题潭州刘氏姊妹孀妇贞节
卢琦（元代）

双藤本同根，长大附高树。树倒何所依，不离树根土。

刘家好姊妹，嫁作儒家妇。儒生游不返，姊妹何所去。

忆昔嫁夫时，各期以偕老。今日无所归，骨肉自相保。

一炉铸两镜，悬置东西窗。窗前无主人，两镜复一双。

哀哉复贤哉，刘氏有二孀。
岁夜喜魏万成、郭夏雪中相寻
刘长卿（唐代）

新年欲变柳，旧客共沾衣。岁夜犹难尽，乡春又独归。

寒灯映虚牖，暮雪掩闲扉。且莫乘船去，平生相访稀。
如梦令
张元干（宋代）

卧看西湖烟渚。绿盖红妆无数。帘卷曲栏风，拂面荷香吹雨。归去。归去。笑损花边鸥鹭。
九日奉呈同僚四绝句
陈傅良（宋代）

泽国重阳花较迟，得花虽□□愁余。
家家人醉鸡豚社，独对西风忆鱠鱼。
暮春偶书
于立（元代）

沈沈柳巷无行迹，惟见帘前落絮频。小雨欲晴先酿暖，轻阴拂地不惊尘。

已知春事无多日，解醉花前有几人。深院时时剪刀响，倩谁裁制小乌巾。